Diari Oficial de la Generalitat Valenciana


Sumari del DOGV 3939, del 14-02-2001 (2001/1041)

ORDRE de 30 de desembre de 2000, de la Conselleria de Cultura i Educació, per la qual es convoquen subvencions per al desenrotllament de Programes Especials de Tecnificació Esportiva i Plans d'Especialització Esportiva durant l'any 2001, i s'aproven les bases per les quals se'n regula la concessió.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3939

Data del DOGV
:   14-02-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1041


Data del document
:   30-01-2000

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * formació en el lloc de treball
    * reciclatge professional
    * esport
    * ajuda pública

ORDRE de 30 de desembre de 2000, de la Conselleria de Cultura i Educació, per la qual es convoquen subvencions per al desenrotllament de Programes Especials de Tecnificació Esportiva i Plans d'Especialització Esportiva durant l'any 2001, i s'aproven les bases per les quals se'n regula la concessió. [2001/1041]
  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana establix, en el seu article dèsset, la inclusió dels esportistes d'elit de la Comunitat Valenciana en programes de tecnificació esportiva i plans especials de preparació en coordinació amb les federacions esportives.
  
La Conselleria de Cultura i Educació, a través de la Direcció General de l'Esport, ha subvencionat, en els últims anys, a través de l'Ordre de convocatòria de subvencions a Federacions Esportives de la Comunitat Valenciana, el desenrotllament de Programes Especials de Tecnificació Esportiva. En el seguiment d'estos programes, s'ha posat de manifest la necessitat de continuar amb esta línia d'actuació que permet a les federacions millorar la preparació dels esportistes destacats.
  
D'altra banda, Conselleria de Cultura i Educació, en col·laboració amb algunes federacions esportives de la Comunitat Valenciana, va posar en marxa, en el curs escolar 1999/2000, els Plans d'Especialització Esportiva en el C.E. de Cheste.
  
Així mateix, l'Ordre de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de despesa (DOGV de 6 d'octubre de 1994), establix que podran tramitar-se anticipadament subvencions a càrrec del capítol IV, sempre que estes estiguen arreplegades en els annexos de transferències inclosos en el Projecte de Llei de Pressupostos per al pròxim exercici, remés pel Govern Valencià a les Corts.
  
En virtut d'això, i fent ús de les competències en matèria d'esport assignades pel Decret 7/2000 de 22 de maig (DOGV de 23 de maig de 2000), del president de la Generalitat Valenciana, a la Conselleria de Cultura i Educació, i d'acord amb el que establix l'article 35 del Llei 5/1983, de 30 de desembre de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana
  
DISPOSE
  
Primer
  
Convocar la concessió de subvencions destinades a Federacions Esportives de la Comunitat Valenciana per al desenrotllament de Programes Especials de Tecnificació Esportiva i Plans d'Especialització Esportiva durant l'any 2001 per un import global màxim de huitanta-quatre milions de pessetes (59.831.512 PTA), cinc-cents quatre mil huit-cents cinquanta amb setze Euros (504.850,16 euros), que es repartirà de la següent manera:
  
- Per a subvencionar el desenrotllament de Programes Especials de Tecnificació i Plans d'Especialització Esportiva setanta-quatre milions de pessetes, (30.876.739 PTA), quatre-cents quaranta-quatre mil set-cents quaranta-huit amb noranta-cinc Euros (444.748,95 euros), a càrrec de l'aplicació pressupostària 49.69.454.33.4 Línia T3139000 dels pressupostos de la Generalitat Valenciana per a l'any 2001.
  
- Per a subvencionar les inversions en material esportiu per al seu ús en els Programes Especials de Tecnificació i en els Plans d'Especialització Esportiva, deu milions de pessetes (53.252.550 PTA) seixanta mil cent un amb vint-i-un euros (60.101,21 euros) a càrrec de l'aplicació pressupostària 20.12.421.71.4, línia T2521000 dels pressupostos de la Generalitat Valenciana per a l'any 2001.
  
Segon
  
L'import global, així com tots els tràmits dictats fins al moment immediat anterior al de la resolució de concessió de la subvenció, estaran condicionats a l'existència de crèdit adequat i suficient en el capítol, secció, servei, programa i línies corresponents que s'establisquen en la Llei de Pressupostos de la Generalitat Valenciana per a l'any 2001.
  
Tercer
  
S'establirà una prelació entre les sol·licituds presentades per mitjà de la seua comparació atenent als criteris de valoració fixats en les bases segona i sexta, i s'adjudicarà només aquelles que hagen obtingut major valoració fins a l'esgotament del crèdit pressupostari consignat a l'efecte.
  
Quart
  
Aprovar les bases per què es regula la convocatòria de subvencions a les federacions esportives de la Comunitat Valenciana, que figuren com annexos I, II i III de la present ordre.
  
DISPOSICIONS FINALS
  
Primera
  
Es delega en el director general de l'Esport la facultat de concedir o denegar estes subvencions, i se li autoritza perquè dicte les resolucions i instruccions necessàries per al desenrotllament i execució de la citada ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició o ben cabrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant de Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 30 de desembre de 2000
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases per les quals es regula la convocatòria de subvencions destinades al desenrotllament de Programes Especials de Tecnificació Esportiva i Plans d'Especialització Esportiva de les Federacions Esportives de la Comunitat Valenciana.
  
Primera. Beneficiaris
  
Podran sol·licitar estes subvencions les federacions esportives inscrites en el Registre d'Entitats Esportives de la Comunitat Valenciana que desenrotllen o tinguen previst desenrotllar un Programa Especial de Tecnificació i/o un Pla d'Especialització Esportiva, a excepció de les federacions que tinguen subscrit un conveni de col·laboració per als mateixos fins amb la Generalitat Valenciana.
  
Segona. Objecte i aplicació de les subvencions
  
2.1. Les subvencions a càrrec de l'aplicació pressupostària 12.32.908.37.5, línia T3139000 objecte de la present convocatòria estaran destinades a sufragar les despeses ocasionades pel desenrotllament d'un Programa Especial de Tecnificació Esportiva i/o un Pla d'Especialització Esportiva d'acord als requisits especificats en les bases que es desenrotllen a continuació.
  
2.2. Les subvencions a càrrec de l'aplicació pressupostària 21.09.205.90.9, línia T2521000 s'aplicaran a les adquisicions d'immobilitzat material de caràcter esportiu o un altre, per a la seua utilització en els Programes Especials de Tecnificació Esportiva o en els Plans d'Especialització Esportiva.
  
La subvenció per este concepte no superarà, en cap cas, el 60% del cost total de l'adquisició.
  
Tercera. Programes Especials de Tecnificació
  
3.1. Definició i objectius dels Programes Especials de Tecnificació:
  
3.1.1. Els Programes Especials de Tecnificació Esportiva engloben totes aquelles actuacions, activitats i iniciatives que propicien i potencien la millora del rendiment i l'obtenció de resultats qualitatius dels esportistes d'elit de la Comunitat Valenciana, a través d'entrenaments, concentracions i la seua participació en competicions com a part de la seua preparació específica, exceptuant la participació en els campionats d'Espanya.
  
3.1.2. L'objectiu d'estos Programes és elevar el nivell dels esportistes immersos en estos programes i la seua incorporació en els programes de suport a esportistes d'alt rendiment que emanen del Consell Superior d'Esports.
  
3.2. Selecció dels esportistes integrants dels Programes Especials de Tecnificació:
  
3.2.1. Els Programes Especials de Tecnificació estaran dirigits a esportistes de nacionalitat espanyola, majors de 18 anys, que tinguen Llicència per la Federació Autonòmica corresponent i la seua residència establida a la Comunitat Valenciana. Excepcionalment, podran formar part del Programa Especial de Tecnificació esportistes menors de 18, sempre que la seua inclusió estiga degudament justificada i no existisca un Pla d'Especialització esportiva en la modalitat esportiva objecte del Programa.
  
3.2.2. En qualsevol cas, la selecció dels esportistes integrants del programa serà per compte de la Federació Autonòmica corresponent, basant-se en els criteris objectius que es determinen en el projecte.
  
Quarta. Plans d'Especialització Esportiva
  
4.1. Definició i objectius dels Plans d'Especialització Esportiva:
  
4.1.1. Els plans d'Especialització Esportiva es desenrotllen en les instal·lacions del C.E. de Cheste i van dirigits a esportistes de 12 a 16 anys que vagen a cursar ESO o a esportistes de 16 a 18 anys que vagen a cursar Batxillerat en el CE de Cheste.
  
4.1.2. S'establix un mínim de 10 alumnes i un màxim de 20 per a la formació d'un grup, al qual s'integrarà en el pla d'Especialització Esportiva, que permetrà l'adaptació de l'horari acadèmic al d'entrenament. L'oferta de places educatives va dirigida tant a alumnes en règim d'internat com d'externat.
  
4.1.3. Els esportistes que cursen Batxillerat hauran de ser obligatòriament interns i la seua incorporació estarà supeditada a l'existència d'un grup de la seua edat i modalitat esportiva.
  
4.2. Selecció dels esportistes integrants dels Plans d'Especialització Esportiva:
  
4.2.1. La selecció dels alumnes esportistes integrants del pla serà d'acord als criteris establits en el projecte presentat i que, en qualsevol cas, constarà de:
  
- Una bateria de proves físiques comunes a tots els esports, facilitada per la Direcció General de l'Esport i d'acord amb les directrius del Consell Superior d'Esports per als Programes Nacionals de Detecció de Talents Esportius.
  
- Un conjunt de proves específiques i/o resultats esportius, a determinar per la Federació, que es correspondran, tant com es puga, amb allò que s'ha establit per les seues respectives federacions nacionals en els seus Programes de Detecció de Talents Esportius.
  
4.2.2. La realització de les proves anirà a càrrec de les federacions esportives en coordinació amb els tècnics de la Direcció General de l'Esport.
  
4.2.3. Tots els esportistes proposats hauran de finalitzar el curs escolar amb el certificat acadèmic d'Apte en el cas de canvi de cicle, o amb el 90% de les assignatures aprovades del curs anterior.
  
Quinta. Sol·licituds i documentació
  
5.1 Les sol·licituds es realitzaran per mitjà d'Instància dirigida a la Conselleria de Cultura i Educació, Direcció General de l'Esport, segons el model que figura com a annex II de la present ordre.
  
5.2 La Instància s'acompanyarà de la fitxa de manteniment de tercers (dades bancàries) i de la documentació que es detalla a continuació. No caldrà la presentació de la fitxa de manteniment de tercers quan ja s'haja presentat, dins del mateix exercici econòmic, davant de la Direcció General de l'Esport, en compliment de la mateixa o semblant convocatòria de subvencions.
  
5.2.1. A les sol·licituds de subvenció a Programes Especials de Tecnificació s'adjuntarà un projecte esportiu en què es desenrotllaran els següents punts:
  
a) Criteris de selecció dels esportistes.
  
b) Relació d'esportistes que formen el grup amb especificació del seu any de naixement, la categoria esportiva actual i el millor resultat esportiu l'any 2000.
  
c) Objectius generals i específics a aconseguir pels esportistes durant els dos pròxims anys.
  
d) Quadre tècnic (coordinador i/o tècnics i titulació de cada un d'ells).
  
e) Activitats a realitzar com a Programa Especial de Tecnificació.
  
f) Calendari de competicions.
  
g) Pressupost d'ingressos i despeses.
  
5.2.2. A les sol·licituds de subvenció a Plans d'Especialització Esportiva que es desenrotllen en el CE de Cheste durant el curs escolar 2000/2001, s'adjuntarà el pressupost d'ingressos i despeses previst per a l'any 2001. Si per al curs 2001/2002 se sol·licita augmentar el nombre de grups que integren el Pla, s'adjuntarà un informe raonat que justifique la necessitat d'incrementar el nombre de grups.
  
5.2.3. A les sol·licituds de subvenció per a nous Plans d'Especialització Esportiva el funcionament dels quals estiga previst a partir del curs escolar 2001/2002, s'adjuntarà un projecte esportiu que desenrotllarà els següents aspectes:
  
a) Programa d'actuació per a la difusió del projecte entre el col·lectiu d'eixe esport.
  
b) Criteris de selecció i bateria de proves complementàries.
  
c) Disseny de la programació anual dels esportistes, relativa al nombre de sessions d'entrenament a portar a terme, la participació en diferents competicions i els objectius previstos durant la temporada.
  
d) Necessitats d'instal·lacions i material.
  
e) Quadro Tècnic: Nom, titulació i àrees de responsabilitat.
  
f) Pressupost de gastos per a un curs escolar.
  
5.2.4. Les sol·licituds de subvenció per a adquisicions d'immobilitzat material de caràcter esportiu o un altre es realitzaran per mitjà d'Instància dirigida a la Direcció General de l'Esport de la Conselleria de Cultura i Educació segons model que figura com a annex III de la present ordre. Les sol·licituds s'acompanyaran del pressupost de l'immobilitzat a adquirir.
  
5.3. Acreditar que es troben al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Ordre de 30 de maig de 1996, de la Conselleria d'Economia i Hisenda (DOGV núm. 2775 de 21-06-96). Excepte els casos exonerats per l'article 3 de l'Ordre citada, entre d'altres, subvencions lliurades a favor d'entitats locals i totes aquelles que en conjunt no superen la quantia de tres-centes mil pessetes per concepte i any.
  
No serà necessària la presentació de la documentació requerida en este apartat quan ja s'hagen presentat, dins del mateix exercici econòmic, davant de la Direcció General de l'Esport, en compliment de la mateixa o semblant convocatòria de subvencions, sempre que s'indique expressament i que tals certificats estiguen vigents en eixe moment.
  
5.4. A més de la informació i documentació assenyalada en el punt 5.2, la Direcció General de l'Esport podrà demanar qualsevol altra que considere necessària per al millor coneixement i comprensió de l'aplicació de la subvenció.
  
5.5. Les sol·licituds es presentaran en el Registre General de la Conselleria de Cultura i Educació, en el Registre Auxiliar de la Direcció General de l'Esport, o en els registres de les direccions territorials de Cultura i Educació, les seccions d'esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.6. El termini de presentació d'instàncies serà de vint dies hàbils comptats a partir de l'endemà de la publicació de la present ordre en el DOGV.
  
5.7. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè l'esmenen en el termini de deu dies, amb indicació que, si així no ho fera, es considerarà per desistit de la seua petició, prèvia resolució dictada pel director general de l'Esport.
  
Sexta. Valoració de les sol·licituds i resolució del procediment
  
6.1. Als efectes previstos en esta ordre, es constituirà una Comissió avaluadora formada per cinc membres designats pel director general de l'Esport, encarregada de l'estudi i valoració de les sol·licituds presentades.
  
6.2. La Comissió valorarà les sol·licituds atenent al següent ordre de prelació:
  
En primer lloc, es valoraran les sol·licituds de subvenció per als Plans de Especialització esportiva que es desenrotllen en el C.E. de Cheste durant el curs escolar 2000/2001 o que comencen a funcionar a partir del curs escolar 2001/2002 d'acord als criteris que s'especifiquen a continuació. En segon lloc, i en funció de la disponibilitat pressupostària, es valoraran les sol·licituds de subvenció destinades a sufragar les despeses ocasionades pels Programes Especials de Tecnificació Esportiva.
  
6.3. Valoració dels Plans d'Especialització Esportiva:
  
6.3.1. Valoració dels Plans d'Especialització Esportiva que es desenrotllen en el C.E. de Cheste durant el curs escolar 2000/2001:
  
S'adjudicarà un mòdul de subvenció per cada grup homogeni d'un mínim de 10 esportistes que complisca els requisits establits en la base segona del present annex i els mínims establits en els criteris de selecció. El mòdul de subvenció serà de 2.200.000 PTA per grup.
  
6.3.2. Valoració dels Plans d'Especialització Esportiva que es preveu iniciar en el CE de Cheste durant el curs escolar 2001/2002:
  
Els projectes per al desenrotllament de nous Plans d'Especialització Esportiva (modalitats esportives noves o incorporació de grups de batxillerat en el cas de modalitats que ja desenrotllen un Pla d'Especialització Esportiva) es puntuaran d'acord amb els següents criteris:
  
a) Nombre d'esportistes d'elit promoció: Fins a 20 punts.
  
Per cada esportista d'elit promoció que figure en la llista d'esportistes d'elit elaborada per mitjà de Resolució de 28 de febrer del 2000: 2 punts.
  
b) Valoració de la campanya de difusió plantejada en el projecte: Fins a 10 punts.
  
c) Valoració del projecte esportiu: fins a 20 punts.
  
S'adjudicarà un mòdul de subvenció a cada un dels projectes que haja obtingut la puntuació mínima que establisca la Comissió de Valoració en funció de la disponibilitat pressupostària. El mòdul de subvenció serà d'1.000.000 PTA per grup.
  
6.3.3. Ampliació de grups als Plans d'Especialització Esportiva que s'estan desenrotllant en el present curs escolar:
  
L'ampliació serà automàtica en el cas d'esports col·lectius amb un sol grup classificat. En la resta de modalitats esportives, l'ampliació dependrà de la disponibilitat pressupostària.
  
Per a l'ampliació de grups es tindrà en compte el següent ordre de prelació:
  
1r. Plans d'Especialització Esportiva amb només un grup.
  
2n. Plans amb major antiguitat.
  
3r. Plans d'Especialització Esportiva amb nombre més gran d'alumnes el curs anterior.
  
6.4. Valoració dels Programes de Tecnificació:
  
6.4.1. Puntuació dels Projectes presentats:
  
a) Experiència i valoració del funcionament del Programa en anys anteriors: Fins a 50 punts:
  
a.1) Per cada any en què s'haja desenrotllat un Programa Especial de Tecnificació: 2 punts.
  
a.2) Consecució dels objectius plantejats: Fins a 10 punts.
  
a.3) Coordinació del Programa desenrotllat: Fins a 5 punts.
  
a.4) Adequació del Programa desenrotllat al Projecte i aprofitament de les activitats desenrotllades: Fins a 25 punts.
  
b) Esportistes integrants del Programa: Fins a 20 punts.
  
Per cada esportista seleccionat que complisca els requisits exigits en la base 3.2. del present annex i s'haja classificat amb la Selecció Autonòmica entre els quatre primers equips en l'últim Campionat d'Espanya per Autonomies en esports col·lectius o s'haja classificat entre els 10 primers del Campionat d'Espanya de la seua categoria en la resta de modalitats esportives durant l'any 2000: 2 punts.
  
c) Valoració del projecte presentat: Fins a 50 punts
  
c.1) Objectius plantejats: Fins a 10 punts.
  
c.2) Activitats plantejades i adequació tècnica del projecte: Fins a 40 punts.
  
d) Federació autonòmica que sol·licita el projecte: Fins a 15 punts
  
d.1) Nombre de llicències expedides per la Federació Autonòmica el 1999: Fins a 5 punts.
  
- Més de 8.000 llicències: 5 punts
  
- Entre 3.000 i 8.000 llicències: 2 punts.
  
- Menys de 3.000 llicències: 0 punts.
  
d.2) Nombre d'esportistes considerats elit A o elit B en la modalitat esportiva del Programa pels resultats obtinguts el 1999 d'acord amb els criteris establits en l'Ordre de 15 d'octubre de 1997, de la Conselleria de Benestar Social, per la qual s'establixen els criteris per a l'obtenció de la condició d'esportista d'elit (DOGV núm. 3.126 de 20 de novembre): Fins a 10 punts.
  
- Per cada esportista elit A: 1 punt.
  
- Per cada esportista elit B: 0,5 punts.
  
6.4.2. S'adjudicarà subvenció a cada un dels projectes que haja obtingut la puntuació mínima que establisca la Comissió de Valoració en funció de la disponibilitat pressupostària. S'establix una quantia mínima de 1.000.000 com a subvenció per als projectes que aconseguisquen la puntuació mínima.
  
6.5. Una mateixa Federació podrà rebre subvenció per al desenrotllament d'un Pla d'Especialització Esportiva i per al desenrotllament del seu Programa Especial de Tecnificació. Així mateix, una Federació podrà sol·licitar subvenció per al desenrotllament de Programes de Tecnificació en diferents modalitats esportives sempre que es justifique documentalment esta necessitat. La subvenció màxima concedida a una federació per al desenrotllament de les seues diferents actuacions no podrà ser, en cap cas, superior als 8 milions de pessetes.
  
6.6. Una vegada formalitzats els actes d'instrucció corresponents, la Comissió Avaluadora elevarà la proposta de concessió o desestimació al director general de l'Esport que resoldrà sobre l'ajuda i determinarà la quantia d'esta, en delegació del conseller de Cultura i Educació.
  
6.7. El director general de l'Esport resoldrà la concessió o denegació de les sol·licituds presentades, en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no es dicte resolució expressa en el termini de tres mesos des de la finalització del termini de presentació d'instàncies, s'entendran denegades.
  
6.8. La Direcció General de l'Esport notificarà als interessats la resolució de concessió o denegació de les sol·licituds presentades.
  
Sèptima. Obligacions dels beneficiaris
  
7.1. Mantindre's en la situació que legitima la seua concessió.
  
7.2. Acreditar el compliment dels requisits i les condicions que determinen la concessió o el gaudi de l'ajuda.
  
7.3. la submissió a les actuacions de control financer que corresponen a la Intervenció General en relació amb les subvencions i ajudes concedides.
  
7.4. Comunicar a la Conselleria de Cultura i Educació l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
7.5. Fer constar expressament en tota informació o documentació pròpia dels Programes de Tecnificació i els Plans d'Especialització Esportiva la col·laboració de la Generalitat Valenciana, Conselleria de Cultura i Educació.
  
7.6. La realització dels programes per als quals és concedida la subvenció, serà d'exclusiva responsabilitat de l'entitat. Així mateix, aniran al seu càrrec els mitjans humans i materials que es necessiten per al seu compliment, fins i tot el de les obligacions fiscals i de la Seguretat Social que es deriven d'ells.
  
7.7. Les federacions beneficiàries queden obligades a presentar a la Direcció General de l'Esport les adaptacions tècniques i pressupostàries al projecte presentat en funció de la subvenció concedida i a notificar qualsevol proposta de canvi o modificació del Pla o Programa i pressupostos presentats en el moment que es produïsca.
  
Octava. Modificació de la resolució de concessió
  
8.1. L'import de la subvenció concedida en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
8.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Novena. Procediment de pagament i terminis de justificació
  
9.1. El lliurament de les subvencions a càrrec de l'aplicació pressupostària 54.97.741.73.1, línia T3139000 es produirà:
  
a) D'una sola vegada a la finalització de les activitats, després de la justificació documental de les despeses corresponents a la realització de l'activitat objecte de la subvenció concedida, o en parts, després de la justificació del total o d'un mínim del 25% del total de la subvenció concedida, ben entés que les parts en què es pague la subvenció no podran suposar la concessió d'una bestreta i que l'últim pagament quedarà condicionat a la justificació dels gastos corresponents a la realització de l'activitat en els termes de la resolució de concessió, en la forma prevista en la base desena de la present ordre.
  
b) O aplicant el règim previst en la Llei d'Hisenda Pública de la Generalitat Valenciana (art. 47 bis):
  
- Fins a un 40% de l'import de forma immediata una vegada concedida la subvenció.
  
- Fins a un 20% després de l'aportació i comprovació de la documentació justificativa de l'efectiva i correcta aplicació de la suma lliurada amb anterioritat a l'actuació objecte de la subvenció, i
  
- La resta, una vegada es justifique íntegrament el compliment del que convé.
  
9.2. Per a la concessió immediata d'una bestreta de fins al 40%, les garanties a aportar pels beneficiaris es constituiran per la totalitat de bestreta, en alguna de les següents formes: en metàl·lic, en valors públics o per mitjà d'aval bancari prestat en forma i condicions reglamentàries.
  
Quan les garanties es constituïsquen en metàl·lic o en valors públics, s'efectuarà el seu depòsit en les Tresoreries dels Serveis Territorials de la Conselleria d'Economia, Hisenda i Ocupació.
  
9.3. El lliurament de les subvencions a càrrec de la a l'aplicació pressupostària 90.63.492.80.2, línia T2521000, es realitzarà després de la justificació del total de la despesa efectuada.
  
9.4. Terminis de justificació: Amb caràcter general, el termini de presentació de les justificacions requerides conclourà el 31 d'octubre de l'any 2001, excepte per a les ajudes relatives a les activitats que es desenrotllen al novembre i desembre, en este cas el termini conclourà el 14 de desembre.
  
Deu. Justificació de la subvenció
  
10.1. Atés que les federacions esportives de la Comunitat Valenciana estan sotmeses al control dels seus comptes per la Generalitat Valenciana, de conformitat amb l'article 40 de la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, i l'article 46 del Decret 60/1998, de 5 de maig, del Govern Valencià, pel qual es regulen les Federacions Esportives de la Comunitat Valenciana, les subvencions concedides a càrrec de l'aplicació pressupostària 39.99.187.96.0, línia T3139000, es justificaran entregant la següent documentació:
  
a) Memòria de les activitats realitzades a l'empara de la subvenció
  
b) Certificat de les despeses aplicades als programes subvencionats
  
c) Certificat que acredite que els documents justificatius de les despeses estan depositats en el domicili social de la federació.
  
10.2. Els justificants integrants de cada compte justificatiu hauran de complir els requisits formals legalment establits.
  
10.3. Queden exclosos de la possibilitat de la seua justificació amb fons procedents de la subvenció de la Conselleria de Cultura i Educació, de les despeses ocasionades per:
  
- Adquisició d'Immobilitzat, excepte per a les subvencions a càrrec de l'aplicació pressupostària 84.59.701.33.2 Línia T2521000.
  
- Adquisició de béns destinats a la venda.
  
- Tributs (excepte l'IVA no repercutit).
  
- Aportacions a sistemes complementaris de pensions.
  
- Multes i recàrrecs per pròrroga o apremi imposat per qualsevol administració pública.
  
- Els bitllets emesos i no utilitzats.
  
- Despeses extres d'hotel.
  
- Indemnitzacions per raó de servici que superen les quanties màximes establides per la Generalitat Valenciana per al seu personal.
  
- Despeses sumptuàries.
  
Amb caràcter general, no podran justificar-se a càrrec de la subvenció de la Conselleria, totes aquelles despeses que es financen amb aportacions directes d'esportistes, clubs o tècnics, com a llicències esportives, mutualitats, quotes de curset, etc.
  
10.4. Les subvencions concedides a càrrec de l'aplicació pressupostària 96.71.420.70.7, línia T2521000, es justificaran per mitjà de la presentació dels següents documents:
  
- Factura acreditativa de la despesa efectuada en original i còpia.
  
- Albarà o certificat acreditatiu de la recepció de l'immobilitzat.
  
10.5. Pel que fa a l'Impost sobre el Valor Afegit (IVA), s'estarà a allò que s'ha disposat a continuació:
  
a) Si la Federació només realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida, l'IVA suportat.
  
b) Si la Federació realitza operacions no declarades exemptes per l'Agència Tributària, només podrà justificar a càrrec de la subvenció concedida, l'IVA suportat no deduïble per aplicació del percentatge de prorrata que li siga d'aplicació.
  
Onze. Entitats col·laboradores
  
En el cas que la federació no siga la beneficiària última de la subvenció concedida, en la seua totalitat o en part, sinó que esta es distribuïsca entre altres estaments federatius: esportistes d'elit o clubs esportius legalment constituïts, la Federació assumirà les següents obligacions:
  
a) Entregar als beneficiaris els fons rebuts, en la seua totalitat o en parts, d'acord amb els criteris establits en la present ordre, i en tot cas, amb subjecció als principis d'objectivitat, concurrència i publicitat.
  
b) Verificar el compliment i efectivitat de les condicions o determinants per al seu atorgament.
  
c) Justificar l'aplicació dels fons rebuts i entregar la justificació presentada pels beneficiaris.
  
Dotze. Reintegrament de les subvencions
  
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit que se cita en la base 8.1, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat desenrotllada.
  
Tretze
  
En tot el que no preveu esta ordre, els beneficiaris se sotmetran al que establix el Text Refós de la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici que es tracte.